b'\n_START_ARTICLE_\nHepatitis C\n_START_SECTION_\nAkutna oku\xc5\xbeba\n_START_PARAGRAPH_\nOku\xc5\xbeba s hepatitisom C pri 15\xc2\xa0% primerov povzro\xc4\x8di akutne simptome. Simptomi so na splo\xc5\xa1no mili in nejasni, med drugim prihaja do zmanj\xc5\xa1anja teka, utrujenosti, slabosti, bole\xc4\x8dih mi\xc5\xa1ic in sklepov ter izgube te\xc5\xbee. Pri ve\xc4\x8dini primerov akutne oku\xc5\xbebe ne pride do spremljajo\xc4\x8dega pojava zlatenice. Oku\xc5\xbeba spontano izgine v 10\xe2\x80\x9350\xc2\xa0% primerih, pogosteje pri mladih osebah \xc5\xbeenskega spola.\n_START_SECTION_\nKroni\xc4\x8dna oku\xc5\xbeba\n_START_PARAGRAPH_\nPri okoli 80\xc2\xa0% oku\xc5\xbeenih bolezen preide v kroni\xc4\x8dno obliko, vendar ve\xc4\x8dina le-teh v prvih desetletjih po oku\xc5\xbebi ne izkusi simptomov ali pa so ti blagi, pojavlja se lahko na primer utrujenost. Po ve\xc4\x8d letih lahko pride do ciroze in raka jeter. Po 30 letih od oku\xc5\xbebe se ciroza pojavi pri okoli 10\xe2\x80\x9330\xc2\xa0% bolnikov; ve\xc4\x8dje je tveganje pri bolnikih, ki so so\xc4\x8dasno oku\xc5\xbeeni s hepatitisom B ali virusom HIV, pri alkoholikih ter pri mo\xc5\xa1kih. Pri mo\xc5\xa1kih, ki so se oku\xc5\xbeili po 40. letu starosti, je obdobje do nastanka ciroze v povpre\xc4\x8dju 13 let, pri \xc5\xbeenskah, ki so se oku\xc5\xbeile mlaj\xc5\xa1e od 40 let, pa kar 42 let. Pri bolnikih s cirozo je 20-krat ve\xc4\x8dje tveganje za pojav raka na jetrih (z vsakim letom je verjetnost ve\xc4\x8dja za 1\xe2\x80\x933\xc2\xa0%), \xc4\x8de pa gre hkrati \xc5\xa1e za prekomerno u\xc5\xbeivanje alkohola, je tveganje 100-krat ve\xc4\x8dje. Hepatitis C povzro\xc4\x8di v svetu 27\xc2\xa0% vseh primerov ciroze in 25\xc2\xa0% primerov jetrnoceli\xc4\x8dnega raka._NEWLINE_Jetrna ciroza lahko vodi v portalno hipertenzijo, trebu\xc5\xa1no vodenico (ascites), zavrto strjevanje krvi, varice oz. krotice (kr\xc4\x8dne \xc5\xbeile, zlasti v po\xc5\xbeiralniku in \xc5\xbeelodcu), zlatenico in kognitivne motnje, znane kot hepati\xc4\x8dna encefalopatija. Predstavlja enega glavnih vzrokov za presaditev jeter.\n_START_SECTION_\nZunajjetrni simptomi\n_START_PARAGRAPH_\nHepatitis C lahko povzro\xc4\x8da tudi dolo\xc4\x8dene zunajjetrne simptome, ki so verjetno posledica imunolo\xc5\xa1kega odziva na oku\xc5\xbebo in jih dostikrat odkrijemo prej kot sam hepatitis (revmatoidni sindrom, spremembe na o\xc4\x8deh in ko\xc5\xbei, glomerulonefritis itd). Pri 0,16 do 45,4\xc2\xa0% kroni\xc4\x8dno oku\xc5\xbeenih bolnikov se pojavi trombocitopenija (zmanj\xc5\xa1ano \xc5\xa1tevilo krvnih plo\xc5\xa1\xc4\x8dic).\n_START_SECTION_\nZunajjetrni zapleti\n_START_PARAGRAPH_\nHepatitis C je v redkih primerih povezan s Sj\xc3\xb6grenovim sindromom (avtoimuno obolenje), trombocitopenijo, lichen planusom, sladkorno boleznijo in z limfoproliferativnimi motnjami celic B. Do trombocitopenije prihaja po ocenah pri 0,16\xc2\xa0% do 45,4\xc2\xa0% oseb s kroni\xc4\x8dnim hepatitisom C. Poro\xc4\x8dali so o mo\xc5\xbenih povezavah z nodularnim prurigom in membranoproliferativnim glomerulonefritisom. Oku\xc5\xbeba s hepatitisom C je povezana tudi z me\xc5\xa1ano krioglobulinemijo, pri kateri gre za vnetje malih in srednje velikih \xc5\xbeil (ali vaskulitis) zaradi odlaganja imunskih kompleksov, v katere so vpleteni krioglobulini.\n_START_SECTION_\nVirologija\n_START_PARAGRAPH_\nVirus hepatitisa je majhen virus RNK z ovojnico in enojno desnosu\xc4\x8dno verigo. Pripada rodu Hepacivirus dru\xc5\xbeine Flaviviridae. Obstaja sedem genotipov VHC, ki se jih ozna\xc4\x8duje s \xc5\xa1tevkami ena do sedem. V ZDA gre pri 70\xc2\xa0% primerov za genotip 1, pri 20\xc2\xa0% za genotip 2, in po 1\xc2\xa0% za ostale genotipe. Genotip 1 je najpogostej\xc5\xa1i tudi v Ju\xc5\xbeni Ameriki in v Evropi. V Rusiji je okoli 50\xc2\xa0% bolnikov oku\xc5\xbeenih z genotipom 1b, 30\xe2\x80\x9340\xc2\xa0% pa z genotipoma 2 in 3. Na Kitajskem je 60\xe2\x80\x9370\xc2\xa0% bolnikov oku\xc5\xbeenih z genotipom 1b._NEWLINE_Raziskava v Sloveniji na 226 bolnikih je leta 1997 pokazala, da je pri nas najbolj raz\xc5\xa1irjen genotip 1 (podtip 1b: 33,0\xc2\xa0%; podtip 1a: 28,4\xc2\xa0%), sledijo pa genotip 3 (26,5\xc2\xa0%), 2 (11,6\xc2\xa0%) in 4 (0,5\xc2\xa0%). Prihaja pa do razlik v pogostnosti dolo\xc4\x8denega genotipa pri razli\xc4\x8dnih skupinah bolnikov. Oku\xc5\xbeba s podtipom 1b, ki prevladuje med slovenskimi bolniki, je povezana predvsem s transfuzijo krvi, a je po drugi strani redka pri intravenskih u\xc5\xbeivalcih mamil (5,9\xc2\xa0%). Pri slednjih sta najbolj raz\xc5\xa1irjena genotipa 3 in podtip 1a.\n_START_SECTION_\nPrena\xc5\xa1anje\n_START_PARAGRAPH_\nPoglavitna pot prenosa bolezni je v razvitem svetu intravensko jemanje mamil, v razvijajo\xc4\x8dih se delih sveta pa so to predvsem transfuzije krvi in nevarni zdravstveni postopki. V 20\xc2\xa0% primerov vzroka za prenos ni mogo\xc4\x8de ugotoviti; za \xc5\xa1tevilne med njimi pa ocenjujejo, da je vzrok zatajeno intravensko jemanje mamil.\n_START_SECTION_\nIntravensko jemanje mamil\n_START_PARAGRAPH_\nIntravensko jemanje mamil je po vsem svetu pogosto poglavitni dejavnik tveganja za hepatitis C. Od 77 dr\xc5\xbeav, ki so jih preu\xc4\x8dili, je v 25 dr\xc5\xbeavah hepatitis C v populaciji intravenskih u\xc5\xbeivalcev mamil prevladoval v obsegu med 60 in 80\xc2\xa0%. Dvanajst dr\xc5\xbeav je pri tem imelo dele\xc5\xbee nad 80\xc2\xa0%. Sklepajo, da je po svetu deset milijonov intravenskih u\xc5\xbeivalcev mamil oku\xc5\xbeenih s hepatitisom C; Kitajska (1,6\xc2\xa0milijona), Zdru\xc5\xbeene dr\xc5\xbeave (1,5\xc2\xa0milijona) in Rusija (1,3\xc2\xa0milijona) imajo najve\xc4\x8dje absolutne \xc5\xa1tevilke. Pogostnost hepatitisa C med zaporniki je v ZDA deset- do dvajsetkrat vi\xc5\xa1ja kot med ostalim prebivalstvom; vzrok za to je v visoko tveganih navadah v zaporih, kot sta na primer intravensko jemanje mamil in tetoviranje z nesterilno opremo.\n_START_SECTION_\nIzpostavljenost v zdravstvenem okolju\n_START_PARAGRAPH_\nTransfuzija krvi, transfuzija izdelkov iz krvi ali presajanje organov brez izlo\xc4\x8dilnega preskusa na VHC predstavljajo resno nevarnost oku\xc5\xbebe. V ZDA je zahtevano splo\xc5\xa1no presejanje od leta 1992 dalje, v Kanadi pa od leta 1990. Tveganje oku\xc5\xbeenosti se je tako z ene od 200 enot krvi zmanj\xc5\xa1alo na eno od 10.000 do 10.000.000 enot krvi. Vzrok za preostalo nizko tveganje je obdobje okna (\xc4\x8das med oku\xc5\xbebo krvodajalca s hepatitisom C in pozitivnim testom njegove krvi), ki, odvisno od metode, zna\xc5\xa1a pribli\xc5\xbeno 11\xe2\x80\x9370\xc2\xa0dni. Nekatere dr\xc5\xbeave zaradi stro\xc5\xa1kov ne testirajo na hepatitis C._NEWLINE_Pri ljudeh, ki so se ranili z iglo osebe, ki je pozitivna na VHC, zna\xc5\xa1a verjetnost za pojav bolezni 1,8\xc2\xa0%. Verjetnost je ve\xc4\x8dja, \xc4\x8de je bila igla votla in \xc4\x8de je vbodna rana globoka. Izpostavljenost sluznice krvi ravno tako predstavlja tveganje, verjetnost za prenos pa je nizka. Stik nepo\xc5\xa1kodovane ko\xc5\xbee s krvjo ne predstavlja nevarnosti._NEWLINE_Zdravstveni postopki, kot so ponovna uporaba igel in brizg, ve\xc4\x8dkratna uporaba fiol, uporaba vre\xc4\x8dk za infuzijo in neustrezno sterilizirane kirur\xc5\xa1ke opreme, dokazano predstavljajo tveganje za prenos hepatitisa C. Znano je, da je omejeno uveljavljanje in izvajanje strogih standardnih ukrepov v javnih in zasebnih zdravstvenih in zobozdravstvenih zavodih glavni vzrok za \xc5\xa1irjenje VHC v Egiptu, dr\xc5\xbeavi, ki ima najvi\xc5\xa1ji dele\xc5\xbe oku\xc5\xbeenih na svetu.\n_START_SECTION_\nSpolni odnosi\n_START_PARAGRAPH_\nAli se hepatitis C lahko prena\xc5\xa1a s spolnimi odnosi, ni enozna\xc4\x8dno dokazano. Povezava med visoko tveganimi spolnimi aktivnostmi in hepatitisom C sicer obstaja, vendar ni znano, ali je dejanski dejavnik tveganja za prenos bolezni zatajena uporaba mamil ali res sam spolni odnosi. Ve\xc4\x8dina dokazov podpira tezo, da za monogamne heteroseksualne pare ni nevarnosti. Tveganje obstaja pri spolnih praksah, pri katerih prihaja do ve\xc4\x8djih po\xc5\xa1kodb anogenitalne sluznice, kot je analni spolni odnos s penetriranjem, ali pri spolnem odnosu s spremljajo\xc4\x8do drugo spolno prenosljivo oku\xc5\xbebo, kot sta na primer HIV ali spolna razjeda. Na Nacionalnem in\xc5\xa1titutu za varovanje zdravja (NIJZ) poudarjajo uporabo kondoma za za\xc5\xa1\xc4\x8dito pred spolno prenosljivimi boleznimi, vklju\xc4\x8dno s hepatitisom C.\n_START_SECTION_\nTetoviranje in pirsing\n_START_PARAGRAPH_\nTetoviranje zvi\xc5\xa1uje tveganje za hepatitis C za dva- do trikrat. Vzrok sta lahko neustrezno sterilizirana oprema ali pa kontaminacija uporabljenih barvil. Tetoviranja ali pirsingi, ki se opravljajo neprofesionalno, so posebno vpra\xc5\xa1ljivi, ker so tehnike sterilizacije v takih razmerah pomanjkljive. Ka\xc5\xbee, da predstavljajo tetova\xc5\xbee z ve\xc4\x8djo povr\xc5\xa1ino vi\xc5\xa1je tveganje. Po oceni skoraj polovica zapornikov uporablja opremo za tetoviranje, ki ni sterilizirana. Tetoviranja pri licenciranih ponudnikih so le redko neposredni vzrok za oku\xc5\xbebo z VHC.\n_START_SECTION_\nVertikalni prenos\n_START_PARAGRAPH_\nDo vertikalnega prenosa hepatitisa C z oku\xc5\xbeene matere na njenega otroka pride v manj kot 10\xc2\xa0% nose\xc4\x8dnosti. Postopkov, ki bi na to tveganje vplivali, ni. Kdaj med nose\xc4\x8dnostjo pride do prenosa bolezni, ni jasno; lahko \xc5\xbee med samo nose\xc4\x8dnostjo ali pa ob porodu. Dolgotrajen porod je povezan z vi\xc5\xa1jo stopnjo tveganja. Prenos z dojenjem ni dokazan; oku\xc5\xbeeni materi pa se, \xc4\x8de ima razpokane ali krvave\xc4\x8de bradavice, iz previdnosti dojenje odsvetuje, prav tako \xc4\x8de ima visoko virusno breme.\n_START_SECTION_\nDiagnoza\n_START_PARAGRAPH_\nZa hepatitis C obstajajo \xc5\xa1tevilni diagnosti\xc4\x8dni testi, kot so na primer ELISA (encimski imunski preskus na protitelesa proti VHC), prenos western in kvantitativna metoda veri\xc5\xbene reakcije s polimerazo (PCR) za RNK VHC. S PCR je virusno RNK obi\xc4\x8dajno mogo\xc4\x8de dokazati 1\xe2\x80\x932 tedna po oku\xc5\xbebi, do nastanka protiteles pa prihaja bistveno po\xc4\x8dasneje, tako da jih je mogo\xc4\x8de dokazati le z zakasnitvijo._NEWLINE_Kroni\xc4\x8dni hepatitis C je opredeljen kot oku\xc5\xbeba z virusom VHC, ki traja ve\xc4\x8d kot 6 mesecev in je dokazana na osnovi prisotnosti virusne RNK v krvi. Kroni\xc4\x8dni hepatitis C obi\xc4\x8dajno poteka prvih nekaj desetletij brez izra\xc5\xbeenih simptomov, zato ga najpogosteje odkrijejo zaradi povi\xc5\xa1anih vrednosti jetrnih encimov, ugotovljenih s testi jetrne funkcije, ali med rutinskim presejanjem oseb iz skupin z visokim tveganjem. _NEWLINE_S testiranjem ni mogo\xc4\x8de razlikovati med akutno in kroni\xc4\x8dno oku\xc5\xbebo.\n_START_SECTION_\nSerologija\n_START_PARAGRAPH_\nTestiranje na oku\xc5\xbebo virusom hepatitisa C se obi\xc4\x8dajno za\xc4\x8dne s serolo\xc5\xa1kimi testi. Pri diagnosticiranju se kot presejalni test uporablja ugotavljanje prisotnosti protiteles proti VHC v krvi, vendar pa se le-ta pojavijo \xc5\xa1ele 8\xe2\x80\x9312 tednov, lahko pa celo pol leta po oku\xc5\xbebi (t. i. obdobje okna). Za ugotavljanje protiteles proti VHC se uporablja ELISA. Za potrditev prisotnosti protiteles pa se uporablja rekombinantni imunski odtis. _NEWLINE_Zaradi dolgega obdobja okna s presejalnim testom oku\xc5\xbebe ni mo\xc5\xbeno zagotovo izklju\xc4\x8diti, kar velja zlasti za akutno oku\xc5\xbebo, ko je bolnik najbolj ku\xc5\xbeen. Pozitivni rezultat testa na protitelesa proti VHC pomeni bodisi trenutno prisotno oku\xc5\xbebo bodisi oku\xc5\xbebo z virusom VHC v preteklosti, ki pa ni ve\xc4\x8d prisotna. Zato pozitivnemu testu nujno sledi testiranje krvi na virusno breme (prisotnost virusne RNK v krvi). Le-ta se v krvi pojavi \xc5\xbee po 8\xe2\x80\x9310 dneh po oku\xc5\xbebi. Virusno breme se dolo\xc4\x8da s pomo\xc4\x8djo veri\xc5\xbene reakcije s polimerazo. \xc4\x8ce RNK ni zaznavna, preskus z imunoprenosom pa je pozitiven, pomeni, da je oseba v preteklosti bila oku\xc5\xbeena, vendar pa je virus izginil, bodisi zaradi zdravljenja bodisi spontano. _NEWLINE_Na razpolago so tudi \xc5\xa1tevilni hitri testi, ki dajo rezultat v pribli\xc5\xbeno 30\xc2\xa0minutah._NEWLINE_Jetrni encimi so v za\xc4\x8detnem obdobju oku\xc5\xbebe spremenljivi in v povpre\xc4\x8dju za\xc4\x8dnejo nara\xc5\xa1\xc4\x8dati sedem tednov po oku\xc5\xbebi. Vrednosti jetrnih encimov slabo korelirajo z resnostjo bolezni.\n_START_SECTION_\nBiopsija\n_START_PARAGRAPH_\nJetrna biopsija se uporablja za dolo\xc4\x8danje stopnje napredovalosti jetrne po\xc5\xa1kodbe, vendar sam postopek predstavlja tveganje. Tipi\xc4\x8dno vidne spremembe so prisotni limfociti v parenhimu, limfoidni folikli v portalni triadi in spremembe v \xc5\xbeol\xc4\x8devodih. Obstajajo tudi \xc5\xa1tevilni krvni testi za dolo\xc4\x8danje stopnje jetrne fibroze in z njihovo pomo\xc4\x8djo se lahko potreba po jetrni biopsiji zmanj\xc5\xa1a.\n_START_SECTION_\nPresejalni pregledi\n_START_PARAGRAPH_\nDomnevajo, da samo 5\xe2\x80\x9350\xc2\xa0% vseh oku\xc5\xbeenih v ZDA in Kanadi pozna svoj status oku\xc5\xbeenosti. Testiranje se priporo\xc4\x8da v primerih z velikim tveganjem, med drugim pri osebah s tetova\xc5\xbeami. Pregled se svetuje tudi v primeru zvi\xc5\xa1anih ravni jetrnih encimov, saj so pogosto edini znak kroni\xc4\x8dnega hepatitisa. V Sloveniji je testiranje intravenskih u\xc5\xbeivalcev drog najpogosteje in najbolje organizirano v Centru za zdravljenje odvisnih od prepovedanih drog (CZOPD) Psihiatri\xc4\x8dne klinike v Ljubljani. Osebe s pozitivnimi anti-HCV protitelesi opravijo \xc5\xa1e testiranje na virusno breme in v primeru pozitivnega_NEWLINE_rezultata \xc5\xa1e teste za oceno delovanja jeter, glede na priporo\xc4\x8dila pa so napotene \xc5\xa1e k specialistu za hepatitise. Vse \xc5\xa1e neoku\xc5\xbeene u\xc5\xbeivalce drog je treba presejalno testirati na anti-HCV vsakih \xc5\xa1est do dvanajst mesecev.\n_START_SECTION_\nPrepre\xc4\x8devanje\n_START_PARAGRAPH_\nTrenutno cepiva, ki bi \xc5\xa1\xc4\x8ditilo pred oku\xc5\xbebo s hepatitisom C, ni na razpolago. V razvoju je ve\xc4\x8d cepiv, ki ka\xc5\xbeejo obetavne rezultate. Kombinacija ukrepov za zmanj\xc5\xa1anje tveganja, kot sta oskrba z neuporabljenimi iglami in brizgami ter zdravljenje odvisnikov, lahko pri intravenskem jemanju mamil zni\xc5\xbea tveganje za oku\xc5\xbebo s hepatitisom C za okoli 75\xc2\xa0%. Pri prepre\xc4\x8devanju oku\xc5\xbebe so pomembni tudi dr\xc5\xbeavni presejalni postopki pri krvodajalcih in splo\xc5\xa1ni previdnostni ukrepi v okviru zdravstvenih ustanov. V dr\xc5\xbeavah, kjer ni ustrezne oskrbe s sterilnimi brizgami, je zdravila treba dajati peroralno in ne z injiciranjem, \xc4\x8de je le mo\xc5\xbeno.\n_START_SECTION_\nZdravljenje\n_START_PARAGRAPH_\nOku\xc5\xbeba z VHC vodi pri 50\xe2\x80\x9380\xc2\xa0% bolnikov v kroni\xc4\x8dni hepatitis. Zdravljenje z zdravili pri kroni\xc4\x8dnih bolnikih omogo\xc4\x8di ozdravljenje v visokem odstotku (50 do 80\xc2\xa0% pri zdravljenju s starej\xc5\xa1imi re\xc5\xbeimi zdravljenja,, novej\xc5\xa1a zdravila pa omogo\xc4\x8dajo ozdravitev pri ve\xc4\x8d kot 90\xc2\xa0% kroni\xc4\x8dnih bolnikov). V redkih primerih kroni\xc4\x8dni bolniki virus iz\xc4\x8distijo tudi brez zdravljenja. Pri kroni\xc4\x8dnih bolnikih se odsvetuje u\xc5\xbeivanje alkohola in hepatotoksi\xc4\x8dnih zdravil ter cepljenje proti hepatitisoma A in B. Pri zdravljenju hepatitisa C obstajajo trije poglavitni cilji: prepre\xc4\x8devanje ciroze in njenih zapletov, bla\xc5\xbeitev zunajjetrnih zapletov ter prepre\xc4\x8devanje oku\xc5\xbebe drugih ljudi. So\xc4\x8dasne presnovne motnje (npr. sladkorno bolezen, debelost, steatozo, steatohepatitis) je treba nadzorovati. Pri bolnikih, pri katerih je pri\xc5\xa1lo do ciroze, so priporo\xc4\x8dljivi ultrazvo\xc4\x8dni pregledi za ugotavljanje morebitne napredovalosti do jetrnoceli\xc4\x8dnega raka._NEWLINE_Bolnike s kroni\xc4\x8dnim hepatitisom C v Sloveniji ve\xc4\x8dinoma obravnavajo zdravniki infektologi, \xc5\xa1e posebej pri dokon\xc4\x8dnih zapletih pa tudi gastroenterologi, po potrebi tudi na abdominalni kirurgiji, kjer opravljajo presaditev jeter.\n_START_SECTION_\nZdravila\n_START_PARAGRAPH_\nPo letu 2014 so bila odobrena nova u\xc4\x8dinkovita zdravila za zdravljenje kroni\xc4\x8dnega hepatitisa C. Do leta 2011 je standardno terapijo predstavljalo 24- ali 48-tedensko dvojno zdravljenje s pegiliranim interferonom in ribavirinom (odvisno od genotipa virusa), s katerim je trajni virolo\xc5\xa1ki odziv doseglo od 40 do 80\xc2\xa0% zdravljenih bolnikov.  Pri kombiniranju z ribavirinom izkazuje peginterferon alfa-2a dolo\xc4\x8dene prednosti pred peginterferonom alfa-2b, \xc4\x8deprav so dokazi \xc5\xa1ibki. Leta 2011 so za zdravljenje oku\xc5\xbebe z virusom hepatitisa C genotipa 1 odobrili zdravili telaprevir in boceprevir. \xc5\xa0lo je za prvo generacijo t. i. neposredno delujo\xc4\x8dih protivirusnih zdravil, ki se uporabljata v trotirni terapiji skupaj s pegiliranim interferonom in ribavirinom in dosegata ozdravitev pri 65 do 70\xc2\xa0% bolnikov (dvojno zdravljenje je pri genotipu 1 dosegalo ozdravitev pri okoli 40 do 50\xc2\xa0%). Ne\xc5\xbeeleni u\xc4\x8dinki v obliki gripi podobnih simptomov se izrazijo pri okoli polovici zdravljenih, pri tretjini bolnikov pa se pojavijo \xc4\x8dustvene te\xc5\xbeave. Zdravljenje v prvih 6 mesecih po oku\xc5\xbebi je u\xc4\x8dinkovitej\xc5\xa1e kot kasneje v poteku bolezni, ko ta \xc5\xbee preide v kroni\xc4\x8dno obliko. Novej\xc5\xa1e smernice za zdravljenje hepatitisa C odsvetujejo trotirno zdravljenje s telaprevirjem ali boceprevirjem, \xc4\x8de so na voljo novej\xc5\xa1e oblike zdravljenja, ki so u\xc4\x8dinkovitej\xc5\xa1e in varnej\xc5\xa1e.  Po letu 2014 so pri\xc5\xa1la na tr\xc5\xbei\xc5\xa1\xc4\x8de novej\xc5\xa1a zdravila: simeprevir, daklatasvir, sofosbuvir, dasabuvir ter kombinirana zdravila sofosbuvir/ledipasvir, sofosbuvir/velpatasvir, paritaprevir/ombitasvir/ritonavir in grazoprevir/elbasvir._NEWLINE_Nove smernice za zdravljenje kroni\xc4\x8dnega hepatitisa C priporo\xc4\x8dajo razli\xc4\x8dne oblike zdravljenja glede na genotip virusa, odsvetujejo pa uporabo shem, ki vklju\xc4\x8dujejo interferon.\n_START_SECTION_\nPresaditev jeter\n_START_PARAGRAPH_\nJetrna ciroza kot posledica oku\xc5\xbebe s hepatitisom C je pogost vzrok za potrebo po presaditvi jeter, vendar pri nepozdravljeni oku\xc5\xbebi pride zelo pogosto (v 80 do 90\xc2\xa0% primerov) do ponovitve oku\xc5\xbebe po presaditvi. Ob oku\xc5\xbebi presajenih jeter se pri 10 do 30\xc2\xa0% bolnikom v 5 letih ponovno razvije ciroza. Zdravljenje s pegiliranim interferonom in ribavirinom po presaditvi zmanj\xc5\xa1a tveganje za ponovni pojav oku\xc5\xbebe za okoli 70\xc2\xa0%._NEWLINE_Priporo\xc4\x8deno je zdravljenje bolnika \xc5\xa1e pred presaditvijo, s \xc4\x8dimer se sku\xc5\xa1a dose\xc4\x8di dva cilja: prepre\xc4\x8ditev oku\xc5\xbebe presadka ter izbolj\xc5\xa1anje jetrne funkcije bolnikov z dekompenzirano boleznijo jeter. Priporo\xc4\x8deno je zdravljenje s kombinacijami brez interferona.\n_START_SECTION_\nAlternativno zdravljenje\n_START_PARAGRAPH_\nZa ve\xc4\x8d alternativnih terapij, kot so mle\xc4\x8dni osat, ginseng in koloidno srebro, njihovi zagovorniki trdijo, da pomagajo proti hepatitisu C. Za to, da ima alternativno zdravljenje bolj\xc5\xa1e rezultate pri hepatitisu C, ni dokazov, pa tudi ne za to, da nadomestne terapije kakorkoli vplivajo na virus.\n_START_SECTION_\nPrognoza\n_START_PARAGRAPH_\nU\xc4\x8dinkovitost zdravljenja se opredeljuje glede na t. i. trajni virolo\xc5\xa1ki odziv (angl. sustained viral response (SVR)), ki pomeni odsotnost zaznavnih koli\xc4\x8din virusne RNK v bolnikovem serumu po najmanj 12 (SVR12) ali 24 tednih (SVR24) po koncu zdravljenja. Uspe\xc5\xa1na ozdravitev hepatitisa C zmanj\xc5\xa1a tveganje za pojav jetrnoceli\xc4\x8dnega raka v prihodnosti za okoli 75\xc2\xa0%._NEWLINE_Odzivi na zdravljenje se spreminjajo glede na genotip in izbor zdravil. Pri osebah z genotipom HVC 1 zna\xc5\xa1a trajni virolo\xc5\xa1ki odziv pribli\xc5\xbeno 40\xe2\x80\x9350\xc2\xa0% po 48 tednih zdravljenja s pegiliranim interferonom in ribavirinom. Trajen odziv se dose\xc5\xbee pri 70\xe2\x80\x9380\xc2\xa0% oseb z genotipoma 2 in 3 po 24 tednih terapije. Pri genotipu 4 se trajni odziv dose\xc5\xbee pri okoli 65\xc2\xa0% bolnikov po 48 tednih zdravljenja. Dokazov za zdravljenje genotipa 6 ni veliko, obstajajo le za primere z 48 tedni zdravljenja, v enakih odmerkih kot za genotip 1. Z novimi zdravili se dosega 60- do 100-% SVR.\n_START_SECTION_\nZgodovina\n_START_PARAGRAPH_\nV sedemdesetih letih je Harvey J. Alter, vodja odseka za nalezljive bolezni pri oddelku za transfuzije NIH, s sodelavci dokazal, da ve\xc4\x8dina primerov hepatitisa kot posledice transfuzij krvi ne povzro\xc4\x8dajo virusi hepatitisa A ali B. Kljub temu odkritju so bila mednarodna prizadevanja dokazati virus, prvotno imenovan ne-A ne-B hepatitis (NANBH), \xc5\xa1e naslednjih deset let neuspe\xc5\xa1na. Leta 1987 so Michael Houghton, Qui-Lim Choo in George Kuo, sodelavci korporacije Chiron, v sodelovanju z DW Bradleyem, sodelavcem Centra za nadzor in prepre\xc4\x8devanje bolezni (CDC) na osnovi najnovej\xc5\xa1e metode molekulskega kloniranja identificirali neznani organizem in razvili zanj diagnosti\xc4\x8dni test. Leta 1988 je Alter dokazal prisotnost virusa v vrsti vzorcev NANBH. Aprila 1989 je revija Science objavila dva \xc4\x8dlanka, ki obravnavata novo odkriti virus. Odkritje je vodilo do bistvenih izbolj\xc5\xa1av pri prepoznavanju bolezni in pri protivirusnem zdravljenju. Alter in Houghton sta leta 2000 prejela Lasker-Debakeyjevo nagrado za klini\xc4\x8dne medicinske raziskave \xc2\xbbza pionirsko delo, ki je pripeljalo do odkritja virusa, ki povzro\xc4\x8da hepatitis C, in za razvoj preizkusnih metod, ki so v ZDA zmanj\xc5\xa1ale nevarnost za s transfuzijo povezan hepatitis, s 30\xc2\xa0% leta 1970 na prakti\xc4\x8dno ni\xc4\x8d leta 2000\xc2\xab. Chiron je v zvezi z virusom in diagnozo predlagal ve\xc4\x8d patentov. Prijavo konkuren\xc4\x8dnega patenta je CDC je leta 1990 umaknil, potem ko je Chiron CDC-ju pla\xc4\x8dal 1.900.000 USD in Bradleyu 337.500 USD. Leta 1994 je Bradley to\xc5\xbeil Chiron in zahteval razveljavitev patenta, priznanje kot soodkritelja in od\xc5\xa1kodnino ter dohodke iz avtorskih pravic. Potem ko je izgubil pred prizivnim sodi\xc5\xa1\xc4\x8dem, je to\xc5\xbebo leta 1998 umaknil.\n_START_SECTION_\nRaziskave\n_START_PARAGRAPH_\nLeta 2011 je bilo v razvoju okoli 100 zdravil za hepatitis C. Med drugim gre za cepiva proti hepatitisu C, imunomodulatorje in zaviralce ciklofilina. Do teh kandidatov za nova zdravila je pri\xc5\xa1lo zaradi vse bolj\xc5\xa1ega poznavanja virusa hepatitisa.'